Johannes Steen

Johannes Wilhelm Christian Steen (1827–1906) var en norsk skolemann, stortingsrepresentant (Venstre), og statsminister i periodene 1891–1893 og 1898–1902. I den første regjeringsperioden var han også finansminister; i den andre dels indreminister, dels revisjonsminister.

 Liv og virke 
 Bakgrunn 
Johannes Steen var sønn av sorenskriver og stortingsmann John Svaboe Steen og vokste opp i Vesterålen og Tromsø. Han tok artium i Christiania i 1844 og ble cand.philol. i 1848. Han var lærer i Bergen 1850–55 og i Tromsø 1855–1866. 

 Lokalpolitiker, rektor 
Han var ordfører i Tromsø 1856–1862 og igjen i årene 1864–1865. Fra 1866 var han rektor ved Stavanger lærde skole. Han var ordfører i Stavanger fra 1872 til 1883, og på nytt i 1885 og 1890.

 Stortingsmann 
Han ble stortingsrepresentant første gang fra 1859. Han var stortingsrepresentant i elleve perioder, fra 1859 til 1873, fra 1877 til 1888 og fra 1895 til 1900, til sammen 33 år.Stortingsperiodene var på tre år. Han representerte Tromsø amt eller byene i Troms i tre perioder, Stavanger og Haugesund i seks perioder, Trondhjem og Levanger i én periode og Lillehammer, Hamar og Gjøvik i én periode. Før 1883 representerte ingen stortingsrepresentanter politiske parti, etter 1883 representerte Steen Venstre.

Steen utmerket seg tidlig som en ledende politiker, og en av Stortingets beste talere. Han var Stortingsrepresentant odelstingspresident 1871–73 og 1877–81, og stortingspresident 1881–88 og 1895–98. Steen var i starten en ivrig tilhenger av Johan Sverdrup, men utover i 1880-årene ble det et motsetningsforhold mellom disse to. Dette førte til at Venstre ble splittet i «Moderate Venstre» (Sverdrup) og det «rene Venstre» (Steen).

I 1884 var han medstifter av Norsk Kvinnesaksforening.«Indbydelse til at indtræde i Norsk Kvindesags-Forening stiftet den 28de Juni 1884», Bergens Tidende, 18. november 1884

 Statsminister 
Ved regjeringen Stangs avgang den 23. februar 1891 ble Steen kalt til å danne en ny, parlamentarisk venstreregjering, og med ham som statsminister og sjef for finans- og tolddepartementet ble denne utnevnt den 6. mars samme år. Den gamle striden med Sverige om konsulatspørsmålet hadde som følge at regjeringen Steen gikk av allerede den 2. mai 1893.

For andre gang var Steen regjeringssjef fra den 17. februar 1898 til den 21. april 1902, da han ble avløst av Otto Blehr og trakk seg tilbake fra det offentlige liv. 

Han var medlem av Den Norske Nobelkomite fra 7. august 1897 frem til han døde.

Steen var innehaver av Storkorset av St. Olavs Orden.

Steen er i Stavanger hedret med Rektor Steens plass og Rektor Steens gate, som begge ligger på Våland, og i Tromsø med Rektor Steens gate like nord for sentrum.

 Se også 
 Johannes Steens første regjering (6. mars 1891–2. mai 1893)
 Johannes Steens andre regjering (17. februar 1898–21. april 1902)

 Referanser 

 Eksterne lenker 


 regjeringen.no: biografi
 Slektsinformasjon om Johannes Steen

Kategori:Norske statsministre
Kategori:Norske finansministre
Kategori:Norske revisjonsministre
Kategori:Venstre-statsråder
Kategori:Venstre-ordførere i Rogaland
Kategori:Ordførere i Tromsø
Kategori:Ordførere i Stavanger
Kategori:Stortingspresidenter
Kategori:Stortingsrepresentanter fra Venstre
Kategori:Stortingsrepresentanter for Trondheim og Levanger
Kategori:Stortingsrepresentanter 1859–1861
Kategori:Stortingsrepresentanter 1862–1864
Kategori:Stortingsrepresentanter 1865–1867
Kategori:Stortingsrepresentanter 1868–1870
Kategori:Stortingsrepresentanter 1871–1873
Kategori:Stortingsrepresentanter 1877–1879
Kategori:Stortingsrepresentanter 1880–1882
Kategori:Stortingsrepresentanter 1883–1885
Kategori:Stortingsrepresentanter 1886–1888
Kategori:Stortingsrepresentanter 1895–1897
Kategori:Stortingsrepresentanter 1898–1900
Kategori:Venstres ledere
Kategori:Norske skoleledere
Kategori:Nobelkomiteens medlemmer og varamedlemmer
Kategori:Personer fra Oslo
Kategori:Storkorset av St. Olavs Orden
Kategori:Personer begravet på Vår Frelsers gravlund
Kategori:Medlemmer av Norsk Kvinnesaksforening
Kategori:Alumni fra Universitetet i Oslo
Kategori:Pedagoger ved Stavanger katedralskole
Kategori:Begravelser på statens bekostning